钦定古今图书集成/理学汇编/文学典/第032卷 > 王逡之〈珪之〉
## 钦定古今图书集成/理学汇编/文学典/第032卷 > 王逡之〈珪之〉

按《南齐书文学传》：“逡之字宣约，琅邪临沂人也。父祖
皆为郡守。逡之少礼学博闻，起家江夏王国常侍、大
司马行参军、章安令，累至始安内史，不之官，除山阳
王骠骑参军，兼治书御史、安成国郎中、吴令。昇明末，
右仆射王俭重儒术，逡之以著作郎兼尚书左丞参
定《齐国仪礼》。初，俭撰《古今丧服集记》，逡之难俭十一”
条，更撰《世行》五卷。转国子博士。国学久废，建元二年，
逡之先上表立学，又兼著作，撰《永明起居注》。转通直
常侍，骁骑将军，领博士，著作如故。出为宁朔将军、南
康相、大中光禄大夫，加侍中。逡之率素衣裘不澣，机
案尘黑，年老，手不释卷。建武二年卒。从弟珪之有史
学，撰《齐职仪》。永明九年，其子中军参军颢上启曰：“臣
亡父故长水校尉珪之，藉素为基，依儒习性，以宋元
徽二年被敕，使纂集古设官，历代分职，凡在《坟》策，必
尽详究。是以等级掌司，咸加编录，黜陟迁补，悉该研
记。述章服之差，兼冠佩之饰。属值启运，轨度维新，故
太宰臣渊奉宣敕旨，使速洗正。刊定未毕，臣私门凶
祸。不揆庸微，谨冒启”上，凡五十卷，谓之《齐职仪》。仰希
永升天阁，长铭秘府。诏付秘阁。